Id-dokument tal-Partit Nazzjonalista għall-qabel il-baġit jipproponi l-użu tal-flus minn skemi u inizjattivi li fl-aħħar xhur l-istess Partit Nazzjonalista tkellem bil-goff kontra tagħhom. Tnejn li jispikkaw huma ċ-ċittadinanza b'investiment u l-kontribuzzjoni ambjentali mis-settur turistiku. Dwar iċ-ċittadinanza b'investiment il-Partit Nazzjonalista għamel kampanji ma jaqtgħu xejn. F'punt 52 tad-dokument, il-Partit Nazzjonalista jgħid li jrid jassigura li "l-fondi miġbura mit-taxxa fuq it-turiżmu u l-IIP jintefqu biex jindirizzaw prijoritajiet nazzjonali." Jingħad li l-Gvern għandu jippubblika lista ta' prijoritajiet li għandhom ikunu indirizzati u jagħżel proġetti wara konsultazzjoni wiesgħa li tinvolvi lill-imsieħba. B'hekk kollox jindika li l-Partit Nazzjonalista jrid iżomm il-programmi li tant kritika biex jiffinanzjahom. Dan anki jekk Simon Busuttil iddeskriva l-bejgħ ta' ċittadinanza b'investiment bħala prostituzzjoni tal-pajjiż u ma tilifx okkażjoni waħda biex juża kontra Malta fl-istituzzjonijiet Ewropej. Għal iktar minn darba mar jitkellem ukoll kontra l-iskema fil-midja Taljana. Saħansitra l-iskema kien sejħilha bħala "immorali." Fid-dokument il-Partit Nazzjonalista jsemmi għadd ta' proposti li diġa' qegħdin isiru jew tħabbru mill-Gvern, bħaż-żieda fil-pensjonijiet. Għalkemm imbagħad hemm proposti li qed jinsisti dwarhom hu partikolarment it-tkeċċija ta' ħaddiema tal-gvern. Wara li fil-preżentazzjoni li għamel lill-imsieħba soċjali l-Kap tal-Oppożizzjoni saħaq li għandhom jitkeċċew il-ħaddiema tal-gvern, fid-dokument ta' qabel il-baġit, prova jbenġilha billi qal li għandu jsir audit. Għalkemm fl-istess jum kien ikkonfermat minn Busuttil f'diskors tal-EY li għalih il-ħaddiema tal-gvern huma problema. Fid-dokument ta' qabel il-baġit ukoll, Simon Busuttil qed ikompli jinsisti li kollox ikun privatizzat, dan anki jekk huwa kien l-ewwel wieħed li kkritika lil dan il-Gvern għax poġġa fuq sisien sodi lil Enemalta permezz ta' investiment ta' €320 miljun flimkien ma' imsieħeb strateġiku għax skontu din kienet privatizzazzjoni. "Issa jidher li l-Kap tal-Oppożizzjoni qed jibla' l-kliem kollu li qal," qal il-Partit Laburista b'reazzjoni għal dan. "Filwaqt li Joseph Muscat huwa garanzija ta' aktar xogħol u inqas qgħad, Simon Busuttil huwa theddida għall-ħaddiema Maltin u Għawdxin għax irid ireġġa' l-arloġġ lura," qal ukoll il-Partit Laburista.